DA ontken ‘splinterparty’Mmusi Maimane en Helen Zille. Die DA het Sondag bewerings dat ŉ skeuring in die party dreig ten sterkste ontken en gesê die berigte is niks anders as “gerugte en ŉ geskinder” nie. “Die DA het net verlede maand sy grootste en mees diverse federale kongres gehou,” het Refiloe Nt’sekhe, woordvoerder van die DA, in reaksie op die berigte gesê. Die DA het tydens die kongres die insluiting van diversiteit as ŉ waarde van die party ondersteun en 18 strategiese besluite aanvaar wat die grondslag van die DA se manifesaanbod voor die algemene verkiesing van 2019 sal vorm. Die resolusies het ten doel om die talle kwessies wat die mense van Suid-Afrika in die gesig staar aan te raak. Dit bied praktiese en haalbare oplossings om onder meer werkloosheid, misdaad en immigrasie aan te pak. “Die berigte in Sondag se City Press is dus niks anders as gerugte en ŉ geskinder nie. Die fiktiewe ‘senior leiers’ word nie eens een keer by name genoem in die berig nie, maar kommentaar van ŉ uitvoerende hoof blyk belangrikheid aan die gerugte te gee.” City Press het berig dat “minstens vyf senior en prominente LP’s” beplan om ŉ “ware liberale” wegbreekparty te vorm wat hulle hoop aan die 2019-verkiesing sal deelneem. Die groep is glo ongelukkig oor die rigting wat die DA onder die leierskap van Mmusi Maimane inslaan. Hulle het glo al vir Helen Zille, Wes-Kaapse premier en voormalige DA-leier, geraadpleeg aangesien hulle glo wil hê sy moet die groepering lei. Terwyl Maimane en sy kernleierskap die DA se aanloklikheid wil verbreed deur dit te laat reageer op transformasie en ekonomiese ongelykheid, glo party lede dat hierdie houding die DA dwing om weg te beweeg van die tradisionele liberalisme waarvoor dit van die begin af gestaan het, het die koerant berig. “Ons sal nie afgeskrik word om dít wat ons beplan het te bereik nie aangesien Suid-Afrika nie kan bekostig dat die DA se aandag afgetrek word van die doel om verandering te bring en een Suid-Afrika vir almal te bou nie. Ons is nog meer oortuig as ooit dat ons ons steungrondslag sal vergroot waar ons met selfvertroue regeer en die grootste party in sowel Gauteng as die Noord-Kaap sal word,” het Nt’sekhe gesê. “Ons dien tans meer as 16 miljoen Suid-Afrikaners in meer as 30 stede en dorpe oor die land. Ons missie is om te verseker dat ons verandering bring vir al meer Suid-Afrikaners wat in die steek gelaat is deur die ANC se onvermoë om wesenlike verandering in landsburgers se lewe die afgelope 24 jaar te bewerkstellig.”